Uznesenie Krajského súdu Bratislava sp. zn. 5Sd/56/2012 z 27. 5. 2012
Uznesenie Krajského súdu Bratislava z 27. mája 2012, sp. zn. 5Sd/56/2012, ECLI:SK:KSBA:2012:1012200315.1
Súd: Krajský súd Bratislava
Spisová značka: 5Sd/56/2012
ECLI: ECLI:SK:KSBA:2012:1012200315.1
Dátum vydania: 27. 5. 2012
Forma: Uznesenie
Text rozhodnutia
Súd: Krajský súd Bratislava Spisová značka: 5Sd/56/2012 Identifikačné číslo súdneho spisu: 1012200315 Dátum vydania rozhodnutia: 28. 05. 2012 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2012:1012200315.1 Uznesenie Krajský súd v Bratislave v právnej veci navrhovateľky R. T., bytom I. X, V., prechodný pobyt XRock C., T., T. XBU, L. V. U. F. E. L. Í., proti odporkyni Sociálnej poisťovni ústredie, Ul. 29. augusta č. 8, Bratislava, o preskúmanie rozhodnutia odporkyne, takto r o z h o d o l : Krajský súd v Bratislave p o s t u p u j e vec Krajskému súdu v Košiciach. o d ô v o d n e n i e : Návrh na preskúmanie rozhodnutia vydaného odporkyňou číslo XXX XXX XXXX X zo dňa 25.10.2011 bol podaný prostredníctvom Sociálnej poisťovne ústredie Bratislava dňa 20.2.2012 na Krajský súd v Bratislave. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa § 246a ods. 2 O.s.p. v konaní podľa tretej hlavy piatej časti je miestne príslušný všeobecný súd navrhovateľa alebo krajský súd, v ktorého obvode je tento súd. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Zo spisového materiálu v danej veci vyplýva, že predmetom konania je preskúmanie rozhodnutia Sociálnej poisťovne ústredie v Bratislave o odňatí invalidného dôchodku, na preskúmanie ktorého je vecne príslušný krajský súd podľa tretej hlavy piatej časti Občianskeho súdneho poriadku. V danom prípade má navrhovateľka trvalé bydlisko v V., a preto jej všeobecným súdom je súd určený podľa § 85 ods. 1 O.s.p., ktorý je v obvode Krajského súdu v Košiciach (§ 85a ods. 1 O.s.p.). Nie je teda daná miestna príslušnosť Krajského súdu v Bratislave podľa § 246a ods. 2 O.s.p. a miestne príslušným na konanie vo veci je Krajský súd v Košiciach, ktorému bude vec postúpená po právoplatnosti tohto uznesenia. Poučenie: Proti tomuto uzneseniu nie je možné podať odvolanie. (§ 246c ods. 1 O.s.p.)

